Štefan Konkol

Chyby, ktoré Slováci robia v angličtine

Ukážka z elektronickej knihy

Copyright MUDr. Štefan Konkol, MDS, 2017

OBSAH

ÚVOD

DRUHY PÍSMA, ZNAMIENKA A SKRATKY POUŽITÉ V TEJTO PRÍRUČKE

DÔLEŽITÉ UPOZORNENIE

1. SLOVÁ A ZVRATY, KTORÉ TREBA ROZLIŠOVAŤ

1.1 Anglické slová, ktoré sa do slovenčiny prekladajú tým istým slovom

1.2 Anglické slová, ktoré sa do slovenčiny prekladajú podobne

1.3 Anglické slová a zvraty, ktoré sa na seba podobajú

1.4 Slová, ktoré sú v angličtine a v slovenčine rovnaké alebo podobné, ale ich význam sa nezhodujú

1.5 Slová, ktoré sú v angličtine a v  nemčine rovnaké, ale ich významy sa nezhodujú

2. NEANGLICKÉ ZVRATY

3. ČLENY

4. PREDLOŽKY

4.1 Predložky, ktoré majú byť vynechané

4.2 Predložky, ktoré sú nesprávne vynechané

4.3 Predložky, ktoré sú nesprávne použité

5. PRÍSLOVKY

6. STUPŇOVANIE

7. DVOJITÝ ZÁPOR

8. ČASY

9. RODY

10. MNOŽNÉ ČÍSLA

11. AKO TREBA ČÍTAŤ ČÍSLA

11.1 Malé čísla

11.2 Veľké čísla

11.3 Roky

11.4 Izby v hoteli, autobusy, popisné čísla domov

11.5 Hodiny

11.6 Telefónne čísla

12. TELEFONÁT

13. POZDRAVY

13.1 Neutrálne pozdravy pri stretnutí

13.2 Iné pozdravy pri stretnutí

13.3 Pozdravy pri rozlúčke

14. NEPRAVIDELNÉ SLOVESÁ

14.1 Jednoduchý minulý čas aj minulé príčastie dole uvedených slovies sú, alebo môžu byť v pravidelnom tvare

14.2 Jednoduchý minulý čas aj minulé príčastie sú nepravidelné a nelíšia sa od seba

14.2.1 Jednoduchý minulý čas aj minulé príčastie sa nelíši od prítomného času

14.2.2 Jednoduchý minulý čas aj minulé príčastie sa líšia od prítomného času

14.3 Jednoduchý minulý čas aj minulé príčastie sú nepravidelné a líšia sa od seba

REGISTER

INDEX

POUŽITÁ LITERATÚRA

ÚVOD

•••

V roku 1998 vyšlo prvé vydanie tejto príručky pod názvom Po anglicky (takmer) bez chýb. Rýchlo sa rozobralo a po podstatnom rozšírení príručka vyšla znova pod názvom Chyby, ktoré robíme v angličtine. Neskôr sme knihu ďalej rozšírili a opäť sme pozmenili jej názov na Chyby, ktoré Slováci robia v angličtine. Druhé vydanie bolo oproti prvému rozšírené asi o 90% a tretie oproti druhému o ďalších skoro 50% (z 34 400 na 51 200 slov). Taktiež sa nám podarilo odstrániť niekoľko nejasností a chýb, hlavne preklepov, ktoré prekĺzli do druhého vydania. Tretie vydanie je už tiež nejaký čas rozpredané a prišiel čas na vydanie štvrté. Rozšírenie tentokrát nie je veľké (na 57 000 slov), ale kniha je „updateovaná“ (napr. 1.4.30) a, ako sa na XXI. storočie patrí, táto príručka vychádza teraz ako e-book. Toto zníži naše náklady, čo nám umožní znížíť cenu.

Úspešná história knihy je veľmi potešujúca. Potvrdzuje správnosť nášho zámeru ponúknuť čitateľovi príručku, ktorá sa nevyžíva v systematických teoretických úvahách. Namiesto toho sme sa snažili poukázať na chyby, ktoré v bežných situáciách v angličtine robia Slováci, ale aj príslušníci iných národností.

Príručku je teraz možné používať vo dvoch úrovniach. Tým, ktorí sa chcú jednoducho vyhnúť chybám, postačí vyhľadať si vzorové príklady. Náročnejším študentom príručka poskytuje homonymá a synonymá, alternatívne a citovo podfarbené zvraty atď. Anglický index a Slovenský register obsahujú spolu vyše 4.000 hesiel. Mali by uľahčiť vyhľadávanie slov, zvratov a príkladov, ako aj druhotných informácií. Podobne poslúži aj vnútorný referenčný systém uvádzaný slovom “Pozri:“. V príručke tiež poukazujeme na rozdiely medzi britskou, americkou a austrálskou angličtinou.

Túto príležitosť využívam aj na opätovné poďakovanie lektorom a konzultantom, ktorí pomáhali pri treťom vydaní. Pochádzajú z viacerých krajín a ochotne pomáhali v rôznych smeroch. Sú to (v abecednom poriadku):

Bielčik, Ervín; Ford, Donald A.; Hannsmann, Jiří, Dipl. Ing.; Hosking-Rowell, John, G. D. H.; Luther, Francis X., BS, MA; Mihalkovičová, Ľudmila, Ing.; Shearman, David J. MA, Tandlichová, Eva, Prof., PhDr., CSc.

Pri štvrom vydaní k  nim ešte pribudol Christopher S. Eley, B.A., M.B.A.

DRUHY PÍSMA, ZNAMIENKA A SKRATKY POUŽITÉ V PRÍRUČKE

•••

Červeným písmom sú v kapitolách 5–11 napísané pravidlá platiace pre danú kategóriu viet. Keďže väčšina dnešných čítačiek neukazuje farbu textu, tieto pravidlá sme aj podčiarkli.

Kurzívou sú napísané chybné anglické vety tak, ako ich Slováci majú tendenciu vytvoriť.

Hrubo sú v texte, okrem nadpisov, napísané anglické heslá, ako aj správne anglické zvraty a vety. V Registri a Indexe sú takto vytlačené heslá, ktoré sú ilustrované vetnými príkladmi.

Podčiarknuté sú pravidlá v 6-11 kapitole, DÔLEŽITÉ UPOZORNENIE, ktoré je na strane 8, idiomatické slovenské zvraty v kapitole 2, ako aj ich správne anglické preklady, a v kapitole 7 anglické slová, ktoré sa nemajú vo vete spájať s ďalším negatívnym slovom.

= text napravo od tohoto znamienka uvádza význam slova, zvratu alebo vety naľavo od neho.

() uzatvárajú doplňujúce vysvetlenie k predchádzajúcemu slovu, zvratu alebo vete. V okrúhlych zátvorkách je často informácia o tom, či idiom alebo pozdrav je formálny, hovorový, priateľský atď. Ak takáto informácia v texte nie je, daný idiom alebo pozdrav je neutrálny.

[] uzatvárajú alternatívne slovo alebo zvrat, ktoré môžu byť použité namiesto predchádzajúceho slova alebo zvratu.

/ slovo napravo od tohto znamienka je ďalším tvarom dvojtvaru.

„“ úvodzovky označujú slová prípadne zvraty, o ktorých sa hovorí, ak nie sú vyznačené inak.

$ uvádza v časti 1.5 vety obsahujúce všetky slová daného hesla. Tieto vety sú často paradoxné alebo smiešne, čo by malo prispieť k ich ľahšiemu zapamätaniu.

PČ prítomný čas

JMČ jednoduchý minulý čas

PM príčastie minulé

Ale: uvádza idiomatické zvraty, ktoré sa niekedy nesprávajú podľa pravidla.

Poznámka: uvádza ďalšie informácie.

Pozri: odkazuje na inú časť tejto príručky.

Rovnako: uvádza slová a zvraty, ktoré sa správajú rovnako.

(AE) americká angličtina

(BE) britská angličtina

Kde tieto skratky nie sú použité, americká a britská angličtina sa zhodujú.

(AUE) austrálska angličtina

Kde táto skratka nie je uvedená, austrálska angličtina sa zhoduje s britskou.

Významy slov nie sú uvedené podľa historického hľadiska alebo frekvencie používania (ktorá nie je nemenná), ale sú zoradené v abecednom poriadku.

DÔLEŽITÉ UPOZORNENIE

•••

V tejto príručke sa s výnimkou priamej reči zásadne používajú plné spisovné tvary. Je však veľmi dôležité uvedomiť si:

1. V súčasnej hovorovej angličtine sa takmer vždy používajú stiahnuté tvary (I‘ll = I will, I‘d = I would, I won‘t = I will not, atď.)

2. V súčasnej hovorovej angličtine sa spojka „that“ a vzťažné zámená „that“, „which“, „who“ a „whom“ často vynechávajú.

•••

1. SLOVÁ A ZVRATY, KTORÉ TREBA ROZLIŠOVAŤ

•••

1.1 Anglické slová, ktoré sa do slovenčiny prekladajú tým istým slovom

•••

Zatiaľ čo v slovenčine rozdiely vo význame vyplývajú z kontextu, v angličtine je potrebné medzi uvedenými slovami rozlišovať.

•••

1.1.1

ago = pred (v minulosti)

before = pred (skôr ako niekto alebo niečo iné)

••

Odišiel som pred pol hodinou.

I left half an hour ago.

••

Odišiel som o polhodinu skôr, ako prišiel on.

I had left half an hour before he came.

•••

Poznámka:

1. Before = pred aj v priestore a poradí. Ago takéto významy nemá.

2. ahead = v predstihu, beforehand = v predstihu, zavčasu, previous = minulý, predchádzajúci, prior to = pred

3. before long = onedlho, long ago = veľmi dávno

••

Pozri: 2.102

•••

1.1.2

also = tiež (v súhlase)

either = tiež (v zápore)

••

Idem tiež.

I am going also [too].

••

Tiež nejdem.

I am not going either.

••

Poznámka:

1. Výraz too je v hovorovej reči bežnejší ako also.

2. as well = rovnako, tiež, besides = navyše, okrem, tiež, likewise = navyše, rovnako

••

Pozri: 1.3.8, 7.2

•••

1.1.3

among = medzi (mnohými)

between = medzi (dvoma)

••

Líška zmizla medzi stromami.

The fox disappeared among the trees.

••

Slovensko sa nachádza medzi Poľskom a Maďarskom.

Slovakia is located between Poland and Hungary.

••

Ale:

„Between“ sa môže používať aj v prípade viacerých osôb, vecí atď., ak označuje vzťah medzi dvoma z nich.

talks between politicians = rozhovory medzi politikmi

••

Poznámka:

amid/amidst = uprostred, v strede, amongst = among (medzi), surrounded = obkolesený

••

Pozri: 1.3.5

•••

1.1.4

arm = ruka (horná končatina, od pleca po zápästie)

hand = ruka (od zápästia po koniec prstov)

••

Zlomil si ruku.

He broke his arm.

••

Má studené ruky.

He has got cold hands.

••

Poznámka:

1. extremity = končatina (najmä ľudské chodidlo alebo ruka od zápästia po koniec prstov), limb = úd, končatina (najmä ľudská noha alebo ruka od pleca po zápästie)

2. arm chair = kreslo, by hand = ručne

••

Pozri: 1.1.22, 1.3.10

•••

1.1.5

as = ako (tak, ako)

how = ako (akým spôsobom)

like = ako (pri prirovnaní)

••

Rob, ako ti povedali.

Do as you are told.

••

Ako si to spravil?

How did you do it?

••

Vyzerá ako jej sestra.

She looks like her sister.

••

Poznámka:

1. Po as nasleduje vedľajšia veta, po like nasleduje podstatné meno alebo zámeno.

2. V hovorovej reči, hlavne v AE, like často vytláča as, niekedy to však môže byť prejavom nielen menšej formálnosti, ale aj nižšej kultúry vyjadrovania sa.

••

Pozri: 1.3.41, 2.2, 1.5.31

•••

1.1.6

at = v (malé mestá a dediny)

in = v (veľkomestá a krajiny)

••

Býva v Mičinej.

He lives at Mičiná.

••

Býva v Bratislave.

He lives in Bratislava.

••

Žije na Slovensku.

He lives in Slovakia.

••

Ale:

V AE sa aj pri malých mestách a dedinách používa slovo „in“.

••

Poznámka:

inside = dnu, vnútri, within = v dosahu, vnútri

••

Pozri: 5.6, 6.8

•••

1.1.7

besides = okrem (ešte okrem)

except = okrem (vylúčenie)

••

Kto pôjde okrem teba?

Who will go besides you?

••

Múzeum je otvorené každý deň okrem pondelka.

The museum is open every day except Monday.

••

Poznámka:

other than = iný než, together with = spolu s, with the exclusion of = okrem (vylúčenie)

••

Pozri: 1.1.2 (Poznámka 2.)

•••

1.1.8

big = veľký (objem, masa, hmotnosť)

great = veľký (dôležitosť, výnimočnosť, nadradenosť)

large = veľký (rozmer, rozsah, množstvo)

••

To je veľká kniha.

It is a big book.

••

Hviezdoslav bol veľký básnik.

Hviezdoslav was a great poet.

••

To je veľká izba.

It is a large room.

••

Ale:

big country = veľká krajina, big shot = dôležitá osoba (slang), great distance = veľká vzdialenosť, great throng = veľký zástup, large role = dôležitá úloha, large producer = významný výrobca

••

Poznámka:

1. enormous = enormný (presahujúci zvyčajné hranice alebo normy), huge = extrémne veľký (kapacitou, objemom, rozmerom), immense = nesmierny (veľkosťou ďaleko presahujúci zvyčajné miery), giant = gigantický (nezvyčajnej veľkosti alebo rozsahu), gigantic = obrovský (používané najmä v metaforách), titanic = obrovský rozmerom s náznakom nesmiernej sily, vast = obrovský (rozlohou)

2. Big a great sú antonymami k little. Large je antonymom k small.

••

Pozri: 1.1.33, 1.3.4, 1.3.11, 1.5.20

•••

1.1.9

by = v slovenčine bezpredložkové určenie vykonávateľa danej činnosť

with = v slovenčine bezpredložkové určenie prostriedku, ktorým sa daná činnosť vykonáva

••

Zločinec ho udieral.

He was repeatedly hit by the criminal. (Doslovne: “On bol opakovene udieraný zločincom.”)

••

Zločinec ho udieral päsťami.

The criminal repeatedly hit him with his fists.

••

Ale:

by force = silou (nasilu), by hand = ručne (nie strojom), by phone/telephone = telefonicky, by post = poštou, little by little = postupne

performed with skill = zručne realizovaný

••

Pozri: 1.3.15, 1.3.23

•••

1.1.10

colour = farba (vlastnosť založená na pohlcovaní svetla rozličnej vlnovej dĺžky)

paint = farba (maliarska)

••

Oblaky zmenili farbu, keď sa búrka približovala.

The clouds changed colour as the storm was approaching.

••

Farba sa lúpala zo stien.

The paint was peeling off the walls.

••

Poznámka:

1. hue = odtieň (často poetické slovo), oil colour = oil paint = olejová farba, shade = odtieň (s prímesou černe), tint = slabé zafarbenie, watercolour = vodová farba

2. colour (BE) = color (AE)

••

Pozri: 1.5.29, 1.5.39

•••

1.1.11

convince = presvedčiť (niekoho, aby niečo uveril)

persuade = presvedčiť (niekoho, aby niečo spravil)

••

Som presvedčený, že to je pravda.

I am convinced that it is true.

••

Presvedčili ma, aby som to urobil.

They persuaded me to do it.

••

Poznámka:

1. Convince a persuade sa do značnej miery významovo prekrývajú. Je však dobré používať ich tak, ako sa to uvádza v tomto príklade.

2. talk into = nahovoriť na nejakú činnost, prevail on = prehovoriť

•••

1.1.12

correct = opraviť (niečo chybné, nepresné)

mend = opraviť (niečo poškodené, zodrané)

repair = opraviť (niečo poškodené, nefunkčné)

••

Učiteľ opravuje slohové práce.

The teacher corrects essays.

••

Túto cestu nikdy neopravovali.

This road has never been mended.

••Hodinár opravuje hodinky.

A watchmaker repairs a watch.

••

Ale:

mend fences = zlepšiť zlé vzťahy

••

Poznámka:

patch = dočasne, narýchlo a nešikovne opraviť; zaplátať, rebuild = opraviť s pridaním nových častí, rectify = napraviť niečo odchýlené zo správneho smeru, redress = napraviť niečo nespravodlivé (často aj s kompenzáciou), remedy = napraviť odstránením niečoho škodlivého

••

Pozri: 1.1.19, 2.44

•••

1.1.13

couple = pár (zvyčajne znamená prítomnosť zvláštneho vzťahu, napríklad manželského)

pair = pár (všeobecnejší výraz)

••

Manželský pár vyšiel z kostola.

The married couple walked out of the church.

••

Najväčší koč ťahali dva páry koní.

The biggest crriage was drawn by two pairs of horses.

••

Poznámka:

a couple of = zopár (neurčitý neveľký počet), a pair of = jeden exemplár veci pozostávajúcej z dvoch korešpondujúcich častí používaných spolu (a pair of pants = jedny nohavice, a pair of socks = jeden pár ponožiek)

••

Pozri: 10.8 (Poznámka 1.)

•••

1.1.14

dish = jedlo (jedlo pripravené podľa receptu)

food = jedlo (strava)

meal = jedlo (denné jedlo)

••

Toto je naše národné jedlo.

This is our national dish.

••

Nemáme dosť jedla.

We do not have enough food.

••

Prvé denné jedlo sú raňajky.

Breakfast is the first meal of the day.

••

Poznámka:

1.delicacy = lahôdka, national dish = národné jedlo, specialty = špecialita (vybrané a výnimočné jedlo alebo nápoj), nutriment = potrava, výživa, provisions = zásoby potravy

2. afternoon tea = olovrant, breakfast = raňajky, brunch = obed spojený s raňajkami, dinner = večera (výdatná, môže byť už popoludní), lunch = obed, luncheon = obed (formálnejší výraz), morning tea = desiata, supper = večera (zväčša ľahká a neskorá)

3. snack = ľahké jedlo medzi pravidelnými jedlami

4. food (BE) = grub (AE) = tucker (AUE) = jedlo (americký a austrálsky výraz sú hovorové)

••

Ale:

high tea (BE) = tea (AUE) = neskorý olovrant, večera

••

Pozri: 2.25, 1.3.35

•••

1.1.15

do = robiť (v zmysle činiť, konať)

make = robiť (v zmysle skonštruovať, vyrobiť)

••

Robte druhým to, čo chcete, aby vám oni robili.

Do to others as you want them to do to you.

••

Nadaní umelci vyrábajú v Modre keramiku.

Talented artists make pottery in Modra.

••

Ale:

1. do away with = zbaviť sa, do brown = podviesť (BE), do in = zabiť, do one‘s best = maximálne sa snažiť, do over = zmlátiť (zbiť), vyčistiť (všetko dôkladne), do the dishes = umývať riad, do the room = upratať, do time = odpykať si trest vo väzení, do up = modernizovať, renovovať, zviazať, do with = potrebovať, do without = zaobísť sa bez

2. make after = prenasledovať, make a mistake = pomýliť sa, make an effort = snažiť sa, make an offer = ponúknuť, make a noise = robiť hluk, make a promise = sľúbiť, make a scene = urobiť škandál, make a speech = predniesť prejav, make a wish = zaželať si, make believe = predstierať, make enquiries = vypytovať sa, make excuses = ospravedlňovať sa, vyhovárať sa, make friends = skamarátiť sa, make fun of = posmievať sa, make good = nahradiť (škodu), splniť (sľub), make haste = ponáhľať sa, make love = súložiť, make money = zarobiť, zbohatnúť, make much of something = niečo zdôrazňovať, make off = zmiznúť, make out = rozoznať; vyplniť (tlačivo), make plans = plánovať, make progress = napredovať, make public = zverejniť, make someone do something = prinútiť niekoho niečo spraviť, make up = nahradiť (stratu), upraviť (tvár), make way = uvoľniť cestu

3. make do = vystačiť, zvládnuť (s tým, čo je po ruke)

••

Poznámka:

achieve = dosiahnuť, cause = spôsobiť, zapríčiniť, execute = realizovať, uskutočniť, perform = má podobný význam ako “do”, ale je formálnejšie a často sa týka dlhších procedúr

••

Pozri: 1.1.35, 1.3.3

•••

1.1.16

dot = bodka (napríklad nad písmenom „i“, pri hudobných notách, namiesto „x“ pri násobení), znamienko používané v názvoch počítačových súborov

full stop = bodka (znamienko označujúce koniec vety alebo skratky)

••

Bodka oddeľuje typ (príponu) od názvu súboru.

The dot separates the extension from the filename.

••

Zabudol si dať bodku za vetou.

You have forgotten to put a full stop after the sentence.

••

Poznámka:

1. point = bod

2.V angličtine sa nepoužíva desatinná čiarka, ale desatinná bodka = decimal point.

3. full stop (BE) = period (AE)

••

Pozri: 11.1

•••

1.1.17

each = každý (používa sa pri dvoch alebo viacerých osobách prípadne veciach vnímaných po jednom)

every = každý (používa sa pri viac ako dvoch osobách alebo veciach vnímaných ako skupina bez výnimky)

••

Každý člen klubu má svoje povinnosti.

Each member of the club has his duties.

••

Každý člen klubu má vyše šesťdesiat rokov.

Every member of the club is over sixty.

••

Poznámka:

1. every je dôraznejšie slovo ako each

2. all = všetci (používa sa pri viacerých osobách alebo veciach braných ako celok, bez ohľadu na jednotlivcov),

3. each and every = absolútne každý (veľmi dôrazné), every other = každý druhý

••

Pozri: 2.12, 2.105

•••

1.1.18

fast = rýchly (charakterizuje pohybujúci sa objekt)

quick = rýchly (charakterizuje činnost)

rapid = rýchly (charakterizuje pohyb)

••

Je to rýchly kôň.

It is a fast horse.

••

Je pomalý v rozhodovaní, ale rýchly v konaní.

He is slow in deciding, but quick in acting.

••

Len rýchly pracovník môže robiť rýchlu robotu.

Rapid work can be done only by a fast worker.

••

Poznámka:

fleet = rýchlo sa pohybujúci (poetické slovo, naznačuje ľahkosť a šikovnosť), hasty = náhlivý (naznačuje zmätok), speedy = rýchly (v pohybe alebo aktivite), swift = svižný

•••

1.1.19

fault = chyba (nedokonalosť, vina, zlá stránka)

mistake = chyba (omyl)

••

Má veľa cností a málo chýb.

He has many virtues and few faults.

••

Rodič by mal opraviť chyby v domácich úlohách.

A parent should correct mistakes in homework assignments.

••

Poznámka:

1. blunder = omyl (naznačuje nevedomosť alebo hlúposť), deficiency = nedostatok, error = odchýlka, omyl (naznačuje aj vinu), flaw = chyba, ktorá poškodzuje vzhľad alebo pevnosť, imperfection = menšia odchýlka od bezchybnosti, slip = chyba, omyl (naznačuje malú dôležitosť)

2. be at fault = byť na omyle, byť na vine

••

Pozri: 2.55, 4.3.16

•••

1.1.20

few = málo (používané s počítateľnými podstatnými menami)

little = málo (používané s nepočítateľnými podstatnými menami)

••

Generálovi ostalo len málo vojakov.

The general had only few soldiers left.

••

Potom, čo tak veľa pil, len málo sa pamätal na predchádzajúcu noc.

After he had drunk so much, he had little memory of the night before.

••

Poznámka:

deficit = nedostatok v kvalite alebo kvantite, obchodná strata, lack = nedostatok niečoho potrebného, shortage = čiastočný nedostatok, want = nedostatok, núdza

••

Pozri: 1.1.19, 1.1.33, 1.3.1, 1.3.3, 6.7

•••

1.1.21

figure = postava (používané hlavne pre ženy)

physique = postava (používané hlavne pre mužov)

••

Mala dobrú postavu.

She had a shapely figure.

••

Mal svalnatú postavu.

He had a muscular physique.

••

Poznámka:

apparition = postava ducha, zjavenie (prízrak), phantom = fantóm, nehmotná postava, shape = tvar, zjav tela (nie tváre)

•••

1.1.22

finger = prst (na ruke)

toe = prst (na nohe)

••

Zranil som si prst na pravej ruke.

I have hurt a finger on my right hand.

••

Na každej nohe je päť prstov.

There are five toes on every foot.

••

Poznámka:

1. digit = prst na horných, dolných, predných, alebo zadných končatinách stavovcov

2. na ruke je thumb = palec, index finger [forefinger] = ukazovák, middle finger = prostredník, ring finger = prstenník, little finger [pinkie/pinky] = malíček. Na nohe sa od ostatných prstov rozlišuje len big toe = palec a little toe = malíček.

3. fingertip = koniec prsta na ruke, tiptoe = koniec prsta na nohe

••

Pozri: 1.1.4, 1.1.25

•••

1.1.23

float = plávať (vďaka nízkej špecifickej váhe)

swim = plávať (vďaka vynaloženej energii)

••

Papiere plávali na vode.

Pieces of paper floated on the water.

••

Viem plávať.

I can swim.

I know how to swim.

••

Poznámka:

1. V prípade lodí, ak je to plachetnica she sails a ak parník she steams.

2. I can = môžem, pretože viem ako a mám na to aj predpoklady (napr. fyzické), I know how to = viem, ako niečo urobiť (V hovorovej angličtine „can“ sa čiastočne významovo prekrýva s may = smieť a môže znamenať aj povolenie.)

••

Pozri: 9.7, 10.5 (Rovnako)

•••

1.1.24

floor = zem (podlaha v miestnosti)

ground = zem (vonku)

••

Kniha spadla zo stola na zem.

A book fell from the table to the floor.

••

Chlapec spadol zo stromu na zem.

A boy fell out of a tree to the ground.

••

Poznámka:

1. carpet = koberec, lino (BE) = linoleum, linoleum = linoleum, parquet = podlaha z parkiet, pavement = dlažba, Tarmac (BE) = asphalt (AE) = bitumen (AUE) = asfalt, turf = horná vrstva pôdy spolu s koreňmi trávy a rastlín

2. ground floor (BE) = first floor (AE) = prízemie

••

Pozri: 1.5.44 (Poznámka 2.), 2.16

•••

1.1.25

foot = noha (od členka po koniec prstov)

leg = noha (dolná končatina, od bedra po členok)

••

Má studené nohy.

He has cold feet.

••

Zlomil si nohu.

He broke his leg.

••

Poznámka :

To have cold feet znamená aj “báť sa niečo spraviť, dostať strach“.

••

Pozri: 1.1.4 (Poznámka), 10.3 (Rovnako)

•••

1.1.26

get up = vstať (zobudiť sa a vstať z postele)

stand up = vstať (postaviť sa)

••

Vstávam o pol siedmej.

I get up at half past six.

••

Vstaň a ďalej dovidíš.

Stand up and you will see further.

••

Poznámka:

awake/awaken = prebrať sa a byť znovu aktívny; prestať spať, come round = prebrať sa, come to = prebrať sa, wake up = prestať spať, zobudiť, zobudiť sa

rear = vzopäť sa, postaviť sa na zadné nohy (u zvierat), rise = povstať (so zbraňou v ruke), stúpať (nahor), vstať (postaviť sa, zobudiť sa)

••

Pozri: 6.4

•••

1.1.27

give = dať (niečo niekomu)

put = dať (niečo niekam)

••

Daj mi tú knihu!

Give me that book!

••

Daj tú knihu preč!

Put that book away!

••

Poznámka:

1. hand = podať, pass = podať,

2. place = umiestniť

••

Pozri: 2.16, 4.3.39

•••

1.1.28

happy = šťastný (majúci pocit šťastia)

lucky = šťastný (majúci šťastie)

••

Keď som vyhral, bol som šťastný.

When I won, I was happy.

••

Mal som šťastie, takže som vyhral.

I was lucky, so I won.

••

Poznámka:

fortunate = šťastný (majúci šťastie), glad = potešený, rád, joyful = joyous = radostný, veselý

••

Pozri: 1.3.19

•••

1.1.29

high = vysoký (všeobecnejší výraz)

tall = vysoký (vhodné slovo, ak výška presahuje šírku; používa sa pri popise osoby)

••

Bol to vysoký kopec.

It was a high hill.

••

Je to vysoký muž.

He is a tall man.

••

Poznámka:

1. lofty = veľmi vysoký (často poetické)

2. High je antonymom k low. Tall je antonymom k short..

••

Pozri: 1.1.34, 1.2.8, 5.3

•••

1.1.30

horrible = hrozný (nádych ohavnosti)

terrible = hrozný (nádych sily a moci)

••

Zločinec spáchal hrozný čin.

The criminal committed a horrible deed.

••

Tisíce hlasov robili hrozný hluk.

Thousands of voices created a terrible clamour.

••

Poznámka:

awful = nepríjemný, vzbudzujúci hrôzu, dreadful = strašidelný, horrid = hrozný, odpudivý, horrific = hrozný (náznak moci), terrific = hrozný (vzbudzujúci strach alebo hrôzu), hrozne dobrý (veľkolepý)

••

Pozri: 10.11 (Ale)

•••

1.1.31

in = v (pri mesiacoch a časových obdobiach)

on = v (pri dňoch)

••

Stalo sa to v januári.

It happened in January.

••

Stalo sa to v pondelok.

It happened on Monday.

••

Ale:

at night = v noci, by day = vo dne

••

Pozri: 3.19, 3.26

•••

1.1.32

leave = nechať (nebrať so sebou, odísť z, opustiť, zanechať)

let = nechať (dovoliť, povoliť, prenajať)

••

Nechal školu, keď mal pätnásť rokov.

He left school when he was fifteen.

••

Strážca ho nenechal odísť.

The guard did not let him go.

••

Poznámka:

1. abandon = opustiť, zanechať, forsake = opustiť, vzdať sa (niečoho)

2. allow = dovoliť, permit = povoliť, umožniť

••

Pozri:

1.2.6, 4.1.16, 14.2.2 (leave)

•••

1.1.33

little = malý (často nesie implikácie malichernosti, malosti, nedôležitosti alebo nezrelosti a môže byť citovo podfarbené tak negatívne, ako aj pozitívne)

small = malý (označuje relatívnu veľkosť určenú kapacitou, počtom alebo objemom)

••

Je to malý muž bez akéhokoľvek vplyvu.

He is a little man without any influence.

••

Je to malá krabica.

It is a small box.

••

Poznámka:

1. V hovorovej angličtine sa často medzi little a small nerozlišuje.

2. diminutive = veľmi malý (môže byť “zlatý” ale aj poľutovania či opovrhnutia hodný), microscopic = mikroskopický, miniature = miniatúrny, minute = nepatrný a nedôležitý, tiny = maličký

••

Pozri: 1.1.8, 1.1.20, 1.3.3, 6.7

•••

1.1.34

low = nízky (všeobecnejší výraz)

short = nízky (obyčajne pri popise osoby alebo stromu)

••

Bola to nízka budova.

It was a low building.

••

Je to nízky muž.

He is a short man.

••

Poznámka:

dwarfish = trpasličí, squat = nízky a nevzhľadný, stocky = nízky, ale dobre stavaný, stumpy = krátky a hrubý, stunted = zakrpatený

••

Pozri: 1.1.29

•••

1.1.35

made from = vyrobené z (keď už pôvodný materiál nevidíme)

made of = vyrobené z (keď pôvodný materiál vidíme, zdôrazňuje sa stavba alebo kvalita)

••

Víno sa vyrába z hrozna.

Wine is made from grapes.

••

Prstene sa vyrábajú zo zlata.

The rings are made of gold.

••

Poznámka:

construct = vyrábať kombinovaním súčiastok a prvkov, fabricate = vyrábať z rozličných častí, manufacture = vyrobiť zo suroviny, produce = produkovať, vyrábať

••

Pozri: 1.1.15, 1.4.115, 14.2.2 (make)

•••

1.1.36

many = veľa (používané s počítateľnými podstatnými menami)

much = veľa (používané s nepočítateľnými podstatnými menami)

••

Na chodníku pod mojím oblokom bolo veľa vojakov.

There were many soldiers on the pavement under my window.

••

Ostalo veľa mlieka v hrnci?

Is there much milk left in the pot?

••

Poznámka:

1. majority = väčšina, numerous = mnohý, početný, plurality = veľké množstvo alebo počet

2. as many = rovnaký počet , as much = rovnaké množstvo, rovnako veľa

3. much as = hoci, much less = a iste nie

4. pavement (BE) = sidewalk (AE) = footpath (AUE) = chodník (vyvýšený pás po okraji ulice vyhradený pre chodcov)

••

Pozri: 1.3.23, 6.8

•••

1.1.37

nature = príroda (celý vonkajší svet, prirodzenosť)

natural surroundings = príroda (voľná krajina mimo ľudských obydlí)

••

Príroda sa riadi prísnymi zákonmi.

Nature is rulled by strict laws.

••

Turistika v prírode je príjemná.

Hiking in natural surroundings is pleasant.

••

Poznámka:

1. cosmos = vesmír (dôraz je tu na jeho kráse a usporiadaní), Earth = naša planéta, zem (zemeguľa), universe = vesmír, world = svet (menej presne definovaný výraz – môže okrem zemegule znamenať aj planéty a okolitý priestor), všetko stvorené

2. bush = neobývaná krajina s hustou vegetáciou, country [countryside] = vidiek, outback (AUE) = vzdialená vidiecka oblasť, wilds = divočina (neobývaná a neobrábaná krajina)

••

Pozri: 1.4.113

•••

1.1.38

password = heslo (poznávacie znamenie)

slogan = heslo (pôvodne bojový pokrik, dnes hlavne používané na reklamné

účely)

••

Nezabudni heslo.

Do not forget the password.

••

Naša firma potrebuje dobré heslá.

Our company needs good slogans.

••

Poznámka:

catchword = často opakované slovo alebo zvrat, ktorý je symbolom strany, školy atď., logo = logo, symbol, emblem používaný organizáciami na identifikáciu svojich produktov, shibboleth = slovo, znak alebo zvyk, podľa ktorého možno spoznať člena skupiny, watchword = slovo alebo fráza, podľa ktorej sa rozoznávajú členovia skupiny, triedy alebo spoločnosti; motto vyjadrujúce princípy skupiny

•••

1.1.39

place = miesto (vhodná, prípadne vyhradená plocha alebo priestor)

room = miesto (potrebný priestor, priestor k dispozícii)

••

Toto je tvoje miesto v rade.

This is your place in the queue.

••

Nie je tu dosť miesta.

There is not enough room here.

••

Poznámka:

area = ohraničená plocha, územie, space = priestor (v jednej, dvoch alebo troch dimenziách), spot = fľak, malá plocha odlišná od okolia

•••

1.1.40

say = povedať (adresát reči nie je určený, prípadne nasleduje až po podávanej informácii a je uvedený slovom „to“)

tell = povedať (adresát reči je bezprostredne určený, podávaná informácia nasleduje až po ňom)

••

Povedal, že je v poriadku.

He said that he was OK [all right].

••

Povedz to mne!

Say it to me!

••

Povedal mi, že je v poriadku.

He told me that he was OK [all right].

••

Ale:

tell a joke = povedať vtip, tell a story = klamať; povedať príbeh, tell lies = klamať, tell the time = ukázať čas (hodinky), tell the truth = hovoriť pravdu

••

Poznámka:

1. communicate = komunikovať (odovzdať informáciu, myšlienku, alebo pocit), divulge = oznámiť (tajomstvo), narrate = vyrozprávať, reveal = odhaliť; rozhlásiť (tajomstvo), zjaviť, state = konštatovať, prehlásiť, vyhlásiť, utter = vysloviť, vyhlásiť

2. OK bol pôvodne americký výraz. Dnes sa rozšíril po celom svete a bežne sa používa aj v krajinách, v ktorých sa nehovorí po anglicky. Je menej formálny ako all right.

••

Pozri: 1.1.43, 2.3, 2.37, 14.2.2 (say, tell)

•••

1.1.41

so = taký (používa sa pred prídavnými menami, po ktorých nenasleduje podstatné meno, a pred príslovkami)

such = taký (používa sa pred prídavnými menami, po ktorých nasleduje podstatné meno)

••

Nie som taký bohatý.

I am not so rich.

••

Nie som taký bohatý človek.

I am not such a rich man.

••

Ale:

V hovorovej angličtine such môže byť aj pred podstanými menami bez prídavných mien. Takéto vety sú často citovo zafarbené.

Since when have you been such an expert? = Odkedy si taký veľký odborník?

••

Poznámka:

suchlike = podobný

••

Pozri: 1.3.12, 2.67, 3.2

•••

1.1.42

sometime = niekedy (kedysi alebo raz, v bližšie neurčený čas)

sometimes = niekedy (občas)

••

Narodil sa niekedy v minulom storočí.

He was born sometime in the last century.

••

Niekedy ma navštevuje.

He visits me sometimes.

••

Poznámka:

1. Podľa Webster‘s Third New International Dictionary „sometime“ a „sometimes“ sa do istej miery významovo prekrývajú. V bežnom živote však bude lepšie používať ich tak, ako je uvedené v tomto bode.

2. at times = z času na čas, now and then = sem-tam, occasionally = príležitostne

••

Pozri: 1.4.22, 2.35 (Poznámka), 2.68

•••

1.1.43

speak = hovoriť (všeobecný výraz)

talk = hovoriť (predpokladá prítomnosť poslucháča)

••

Bol príliš slabý na to aby hovoril.

He was too weak to speak.

••

Zločinec odmietol hovoriť. (Napríklad pri vypočúvaní.)

The criminal refused to talk.

••

Poznámka:

addres = osloviť, articulate = zreteľne a zrozumiteľne povedať, declare = prehlásiť, vyhlásiť, discuss = diskutovať, gossip = klebetiť, pronounce = prehlásiť, vyhlásiť, vyslovovať

••

Pozri: 1.1.40, 2.38, 8.9

•••

1.2 Anglické slová, ktoré sa do slovenčiny prekladajú podobne

•••

Uvedené slová často chybne používajú ľudia, pre ktorých angličtina nie je materinský jazyk.

•••

1.2.1

beautiful = krásna (pri popise ženy)

handsome = fešný (pri popise muža)

••

Je to krásna žena.

She is a beautiful woman.

••

Je to fešný muž.

He is a handsome man.

••

Ale:

beautiful person = osoba, ktorá je čestná, láskavá, štedrá, ústretová

••

Poznámka:

good-looking = dobre vyzerajúci, homely (BE) = príjemne vyzerajúci, lovely = ľúbezný, pretty = príjemný svojou delikátnosťou, šarmom, ušľachtilosťou atď.

••

Ale:

homely (AE) = neatraktívny

••

Pozri: 6.2

•••

1.2.2

borrow = požičať si (zobrať do dočasného používania)

lend = požičať (poskytnúť na dočasné používanie, pri peniazoch často pod podmienkou platby úrokov)

••

Zákazníci si požičiavajú peniaze od svojich bánk.

Customers borrow money from their banks.

••

Banky požičiavajú peniaze svojim zákazníkom.

Banks lend money to their customers.

••

Poznámka:

loan = požičať

••

Pozri: 2.68 (Rovnako)

•••

1.2.3

expect = očakávať (považovať za povinnosť, považovať za veľmi pravdepodobné)

wait = čakať (fyzické čakanie)

••

Kráľ očakáva poslušnosť.

The king expects obedience.

••

Musíme čakať na vlak.

We have to wait for the train.

••

Poznámka:

anticipate = predvídať, await = čakať na, očakávať, look forward to = tešiť sa na

••

Pozri: 4.3.47

•••

1.2.4

hear = počuť (zachytiť sluchom)

listen = počúvať, načúvať (pozorne vnímať sluchom)

••

Počul som to.

I have heard it.

••

Počúvaj ma!

Listen to me!

••

Poznámka:

pay attention = dávať pozor a počúvať

••

Pozri: 4.2.8, 14.2.2 (hear)

•••

1.2.5

learn = učiť sa (získavať vedomosti)

teach = učiť (vyučovať)

••

Deti sa učia písať.

Children learn to write.

••

Učiteľ učí svojich žiakov.

The teacher teaches his pupils.

••

Poznámka:

instruct = odovzdávať informácie, rady a vedomosti, memorize = učiť sa naspamäť, study = študovať

••

Pozri: 2.45

•••

1.2.6

let = prenajať (ponúknuť do prenájmu)

rent = prenajať si (vziať do nájmu)

••

Stará pani prenajala izby turistom.

The old lady let the rooms to the tourists.

••

Chcel by som si prenajať byt v tomto dome.

I would like to rent a flat in this house.

••

Poznámka:

1. charter = zmluvne si prenajať dopravný prostriedok, hire = prenajať si (na kratšiu dobu), hire out = prenajať (na kratšiu dobu), lease = prenajať s možnosťou odkúpenia za zostatkovú cenu po uplynutí doby prenájmu, let = dať do prenájmu

2. flat (BE) = apartment (AE) = prenajatý byt

••

Pozri: 1.1.32, 10.9 (Poznámka 3.), 14.2.1 (let)

•••

1.2.7

look = pozerať sa (hľadieť, používať zrak)

see = vidieť (zachytiť, vnímať očami)

••

Nepozeraj sa na ňu!

Do not look at her!

••

Vidíš to? (Dá sa to vidieť? Dokážeš to vidieť?)

Can you see it?

••

Ale:

watch television = pozerať na televíziu

••

Poznámka:

notice = všimnúť si, observe = detailne pozorovať, spot = spozorovať, všimnúť si, watch = pozorovať

••

Pozri: 1.3.43, 2.21, 4.3.35

•••

1.2.8

much = veľa, oveľa (pri porovnaní)

very = veľmi (vyjadruje veľkú mieru)

••

Peter je oveľa vyšší ako Jozef.

Peter is much taller than Joseph.

••

Peter je veľmi vysoký.

Peter is very tall.

••

Ale:

much maligned = veľmi ohováraný, much obliged = veľmi zaviazaný

••

Poznámka:

1. exceedingly = mimoriadne, extremely = extrémne, zachádzajúc do krajností

2. Thank you very much. = Veľmi Vám ďakujem., Ďakujem pekne!, much more = oveľa viac

••

Pozri: 1.1.29, 1.3.23, 6.8

•••

1.2.9

no = nie, funkčné slovo vyjadrujúce odmietnutie, nesúhlas, zápornú odpoveď atď.

not = zväčša významovo zodpovedá slovenskej predpone „ne–“

••

“Urobíš to?” “Nie!”

“Will you do it?” “No!”

••

“Urobíš to?” “Neurobím to!”

“Will you do it?” “I will not do it!”

••

Ale:

no-good = bezcenný, beznádejný, no one = nikto, not here = nie tu, not like this = nie takto, not now = teraz nie, not this one = nie tento, not yet = ešte nie, not you = ty nie, why not = prečo nie, atď.

••

Poznámka:

Anglické predpony, ktoré zodpovedajú slovenskej predpone “ne–“, sú: a– (asexual = nepohlavný), dis– (disrespect = neúcta), il– (illogical = nelogický), im– (impatient = netrpezlivý), in– (inaccurate = nepresný), ir– (irregular = nepravidelný), mis– (mistrust = nedôvera), non– (noncommittal = neurčitý, nezáväzný), un– (unusual = nezvyčajný).

••

Pozri: 7

•••

1.2.10

recall = spomenúť si (oživiť v pamäti)

remember = pamätať sa (uchovávať v pamäti)

reminisce = spomínať (zvyčajne nostalgicky)

••

Skúšam si spomenúť na ten prípad.

I am trying to recall that case.

••

Pamätám sa na teba.

I remember you.

••

Často spomínam na svojich spolužiakov.

I often reminisce about my schoolmates.

••

Poznámka:

recollect = spomínať, remind = pripomenúť

••

Pozri: 4.1.22, 4.1.23, 4.3.41

•••

Koniec ukážky

ISBN 978-80-972732-7-9

Vytvorenie elektronickej verzie Dibuk, s. r. o., 2018

Vytvorené prostredníctvom Publico.sk

Table of Contents

OBSAH

ÚVOD

DRUHY PÍSMA, ZNAMIENKA A SKRATKY POUŽITÉ V PRÍRUČKE

DÔLEŽITÉ UPOZORNENIE

1. SLOVÁ A ZVRATY, KTORÉ TREBA ROZLIŠOVAŤ